**ACORDS DE LA JUNTA DIRECTIVA D’ISVAT - Octubre 2023**

Grup d’Ajuda Mútua

* La MONTSERRAT GUINOVART, després de reflexionar-hi molt, ha manifestat la voluntat de deixar d’encarregar-se de la gestió d’aquest grup de treball, que fa tant temps que assumeix de forma eficaç, fonamentalment per la problemàtica inherent a la pròpia naturalesa dels serveis socials i al tractament que en fan els ajuntaments.
* Caldrà repensar la manera de donar continuïtat a aquest servei.

Cultura

* La propera xerrada serà sobre un contingut de tipus social a càrrec de l’ALBA ALFAGEME, vinculada a Intermón i amb molts anys d’experiència en temes com el supremacisme, el masclisme i la violència de gènere.
* L’any vinent s’intentarà presentar una ponència sobre política a càrrec d’En FERRAN REQUEJO.

Jornades Baix Montseny

* Es treballa, amb el Consell Comarcal del Vallès Oriental, el contingut concret de l’informe que aquest organisme ha de presentar a la jornada sobre salut i serveis socials de l’any vinent, relatiu a les dades d’aquests àmbits en el Baix Montseny (Província de Barcelona).
* La Cooperativa Escola Ginebró, de Llinars del Vallès, ja ha confirmat la seva participació en la organització de la jornada, conjuntament amb el Cercle econòmic i social Baix Montseny, la Fundació Hospital de Sant Celoni i ISVAT.
* Es vol donar un enfocament reivindicatiu a aquesta jornada perquè s’observen moltes mancances en el sector.
* Ja s’ha distribuït el dossier de la jornada que s’ha realitzat aquest any sobre societat i economia al Baix Montseny.

Residència i Centre de Dia

* En el Ple extraordinari de l’ajuntament de Palau del dia 26/10/2023 es preveu presentar les propostes d’aprovació del canvi de qualificació dels terrenys on s’ha de situar i de les bases del concurs per la seva adjudicació.
* Es vetllarà des d’ISVAT perquè sigui una dotació mixta pública-privada.

Ràdio Vitamènia

* En el proper programa participarà el doctor MANEL ANORO, metge de família del CAP del Barri de la Mina de Barcelona, que fa uns anys va obtenir un premi per bona gestió.

Comunicació

* Es va fent el treball de difusió del web de la nostra entitat a través de les xarxes socials, per la persona que es va contractar a l’efecte, i a finals d’any se n’avaluarè el resultat.

Vall alta de la Tordera: realitat i perspectives al 2030

* Després d’un viu debat sobre la conveniència de fer una enquesta sobre aquesta qüestió o, alternativament, vetllar per aprofundir en l’execució de les conclusions de les jornades que ja s’organitzen, per majoria de la Junta Directiva, s’ha optat per tirar endavant la nova iniciativa que no es considera incompatible amb aquesta última.

Canvis en la Junta Directiva

* Cessen com a vocals titulars l’OLGA LÓPEZ IBERN i En JOAN LLUÍS ROJAS SOLÉ, als que agraeix la dedicació i els serveis prestats fins ara, i les vacants que deixen passen a ser ocupades per l’IGNASI FAURA VENTOSA i En JOAQUIM SABÉ POU, que fins ara tenien la condició de suplents.